
            Alt i eitt vart Negards-Nils ståande med ljåen i graset og beinstire ned bakkane.

            Så bøygde han seg etter ein grasneve og strauk av ljåen, – ein fekk heller bryne til
                  så lenge, så ein hadde betre tak på deim.

            Desse to-karane i laupan-skåren føre honom, var nok både blinde og dauve, såg det
                  ut for. Så han fekk varsle deim, elles vart dei vel ståande reint som morkakópen,
                  når dei brått råmst opp.

            «Sei meg rett kva som der kjem, karar?»

            Sønene stansa òg slåtten, og vart vár dei to til hest, – dei var alt i siste bakken
                  no.

            «Nei-nei!» kvæste gamlingen frametter. «Bli då ikkje ståande og glane som dei reint
                  skulle vera utan all folkskikk,» – desse heimfødings gut-slaurane kunne ingenting
                  ta av seg sjølv, same kor lenge dei så hadde sliti rakakniven.

            «Gjestgjevaren på Mo,» meinte den eine, stillvóri attmed seg; og den andre pjeste
                  at det sikkert måtte vera det, ja.

            Og slik var det vel òg, for det kunne ikkje finnast andre med den vomba.

            Men kva det var for slag kråk-skremsle det lange raklet som etter honom reid, var
                  det verkeleg umogleg å ha nokor meining om. Ikkje for det: han kunne så gjerne høyre til berre i Kyrkjebygda, han òg, for den del; for dei hadde
                  det ikkje med å trø svart torva der nede, karane frå oppi Hamretuna her. Og aller
                  minst då Negards-Nils, – han flekkjer av innhjå seg sjølv, med det same han spyttar
                  tobakks-klysa bortover kvitkløver-kolane, og kjem i hug kva klokkaren sa førre året:
                  «Du hadde nok komi til å slite ut gapstokken åleine du, Nils,» sa han, «om vi enno
                  hadde levd i den tida at du på det viset laut ta att alt du har forsømt,» – ja, det
                  var no på bysens Pedersen sa det då, som brukvisen åt den apekatten var. –

            Men stakkars gampar, tenkte Nils med seg sjølv – han sette ljå i graset att –, skal
                  dei over Skaret med desse børone. Og det skulle dei nok, – det hadde hendt eit par gonger før òg, at Moa-mannen lét farande
                  fantar ta denne skarve driftstigen over til Falkedalen.

            Men sjå der stansa dei på vegaskilet, og gjestgjevaren gav seg til å peika både hit
                  og dit. Så no fekk nok den framande – han måtte vera villframand likevel, så utspjåka
                  som han var i kleda – høyre om heile stasen her! Både at sola var borte ut i fjerde
                  månaden, og at fonna reinsa liene rett som det var. Dei bruka visst òg å fortelje
                  slike karar, at Hamrehornet her var langt borti dei tri tusen alner – rett til vèrs!
                  – over fjorden utmed Kornstad, og Haukenibba endå høgre – som om nokon verkeleg kunne
                  ha fått til å måle det! Og at Hengjarfossen – det var dit han peika no – var elleve-tolv famnar, skulle vera
                  noko så aparta, at endåtil bybladet hadde skrytt av det ein gong på vårsida her, fortalde
                  dei. Men Moa-mannen tagde vel helst med – trudde Nils – at stigen over Skaret gjekk
                  like framom Djevledjuvet; og kanskje han heller ikkje umaka seg med å nemne, at bjørnlabben
                  no nyleg hadde lagt nedåt både naut og hestar oppe i dalen her. For aldri i verda
                  hadde isterbelgen på Mo sendt i veg folk denne leia, om han ikkje hadde tent groveleg
                  på det, – såpass skjøna då Nils av seg sjølv!

            «Far, – dei kjem hit, far!»

            Ja så jekelen, gut, gjer dei det! Båe hestane vikjer hitetter gardsvegen, og ikkje
                  opp stigen! – Skulle det vera noko med tienda att, tru? Denne gamle prest-pjuken fekk
                  aldri skjeppa full nok.

            Nils stanar i slåtten, og tørkar sveitten med den ullkvite topphuva, – eine handa
                  fer òg gjennom det yvne skjegget som aller snarast. Sønene herder på alt dei vinn,
                  – det beinskraklet på den brune er så løgje, at dei berre så vidt kan halda att låtten:

            Den grå hatten er vid som baksthella mest, og har hakeband som barnhuva! Kleda er
                  stor-rutute – i svart og kvitt – som ein kvinnfolk-undstakk! Og føtene – med granne
                  reivaleggjer – er så ulenkjeleg lange, at dei så å seie danglar nedpå marka når han
                  rid!

            Moa-mannen signar arbeidet, og sa dei orda som til høyrde om godvèret, og fortèl så
                  ærenda:

            Det var mr. Thorton frå England han her hadde med seg, sa han. Og no var det spørsmål
                  om engelskmannen fekk leige fiskeretten i Hamrevatnet og Hauka, helst for fem eller
                  ti år med det same. Og det var peng-mann, kunne gjestgjevaren fortelje, så det vart let-tente skillingar å få i gardane her.
                  «Han byd dykk» – Moa-mannen held seg like nedåt Nils – «to daler og tri ort for somaren,
                  og blir vel verande her berre fem-seks vikur kvart år, så jamen må eg seie de Hamremennene
                  har lykka med dykk.»

            Nils svelgjer mest bussa, – meir enn halvtredje daler – –

            «Er pengane å få kontant, dei då, den dagen han reiser?» han høyrest heller likesæl
                  ut i målet.

            «Den dagen han reiser? De kan få deim i klipa i denne dag, – ja for alle fem åra òg,
                  om så skal vera.»

            Nils misser reint målet: hadde dette komi [1]hallvardsvuku istadenfor no [2]seljemannamessa, så kunne han i dag ha seti med Oppigard òg. – Han høgg brått i:

            «Fær han så mykje – altså like eins, denne nymannen i Oppigard òg då, om han leiger
                  bort sin part?»

            «Mikkel Eide, meiner du? Det er avgjort med honom, – han har alt fått pengar òg. Og
                  det er i nybua hans mr. Thorton skal bu.»

            Nils stappa ljåorvet hardt i ekra, så det vart ståande av seg sjølv, og kaldhikra:

            «Nei jaså, du! Han har alt avgjort det, han! Eg er så stor og diger ein tosk, at eg
                  helst trudde vi laut vera to om det, eg. For ikkje betre enn eg veit, så er det samrett for båe Hamre-gardane i Vatnet.
                  Og serretten for Oppigards-mannen skal visst ikkje vera meir enn stongfiske på vestre-sida
                  av elva.»

            «Det er sjølvsagt heler ikkje meir enn den serretten han har fått betaling for, enno.»

            «Enno? Det blir heller aldri meir, kan eg fortelje deg. For han Negards-Nils er ikkje
                  nøydd om å ta imot sælbots-skillingane frå dei helvetes beinrangla du dreg full bygda
                  vår av, kan eg fortelje deg, du Moa-Sjur,» – han riv åt seg ljåen så hardt, at han
                  bryt av orv-spissen, og går laus på slåtten att.

            Gjestgjevaren blir ståande reint handfallen ein augblink, – pokkeren òg, at han skulle
                  strøype åt snara så høgt. No glatt vel meir enn halve fortenesta utor fingrane hans,
                  skulle du berre få sjå.

            Han vikjer bort til engelskmannen, – mr. Thorton har teki kikaren fram, og augfari
                  alle fjell.

            Karane i slåtten høyrer berre «nò, vell, jes, jes» av det desse framande hadde for
                  seg, før no Moa-mannen kom nokre steg nærare att:

            «Mr. Thorton byd deg fem daler, Nils Hamre.»

            Nils lest ingenting høyre.

            «Ja-ja, vi får tala med deg seinare att då, Nils,» – gjestgjevaren skjønar nok han
                  ingen veg kjem, denne gongen.

            Nils brå-stansar:

            «De har fått tale meir enn nok, så mykje du veit det,» – og han skvett til, med ljåen
                  i høgste veret: «Dra dykk or ekra mi att, høyrer de, helvetes håbrandar!»

            Det kunne kanskje vera ein smil, det som fór over det lérbrune hauk-andletet til engelskmannen
                  med det same.

            Og så reid dei, – gardsvegen oppetter.

            Sønene undrast på kva dei framande vil der oppe, når ikkje ny-eigaren i Oppigard har
                  flytt dit endå.

            Men dei har ikkje for vèl tenkt denne tanken, så stanar han som først slår:

            «Sjå dei nedi Storsvingen, Søren!»

            To flytjingslass, – jau så dykedé heldt Eide-folket på og kom no!

            «Det må sikkert vera dei, Kornel.»

            Det snerde av ljåen åt faren, like attanfor hælane hans Søren.

            «Sjå å koma dykk undan, snørkillingar, så vi får av ekra til kvelds!»

            Og sinnet fór i deim, så dei hadde seg undan. Det vart ein slått på harde livet, heilt til ny-mannen i
                  Oppigard prrota på hestane beint for deim, og kom gåande frametter ekra.

            Men han slapp å hefte seg bort! Han fekk ikkje eingong svar på helsinga og «signe
                  arbeidet», før husbonden i Negard – næraste grannen skulle bli no heretter – sette
                  i:

            «Du treng aldri tru, fordi om du er frå blankaste Kyrkjebygda, at du alt har fått
                  rett til å rå over båe Hamre-gardane. Og så sant som eg heiter Nils Kolbjørnsson,
                  lovar eg deg at det skal bli heitt nok å vera på den eine òg, er det så du er meint
                  på å ture fram som du har teki åt.»

            «Kjære –, kva gali har eg rett gjort dykk, før eg så å seie har vunni setje fot på
                  Hamre-jord?» – sønene kunne godt både sjå og høyre at grannen deira skulle bli, ikkje
                  visste med det same kva faren tala om.

            «Gali?» Du kunne ha haldi deg der du kjem frå, og ikkje eti deg innpå oss her, når du vil vera slik pave, – onnor velkomstskål får du ikke hjå meg, så mykje du
                  veit,» Nils lyfter ljåen til drag att, – han har haldi han [3]knagd-fast i graset med han tala.

            «Garden har eg kjøpt på ærleg vis, og lèt meg ikkje skræme frå honom att,» han helsa
                  farvel – men det var mest som til sønene berre – og gjekk fort attende til hestane,
                  – noko raud i hamleten, så vidt dei kunne sjå.

            «Toskar,» mulla Søren, halvhøgt.

            «Kallar du han far òg det? kveste Kornel i.

            «Ja –, og deg.»

            «Hald kjeft – og dra dykk undan, høyrer de, – helvetes – –» skreik faren, og huta med ljåen.

            Søren slepte orvet, og gråna i hamleten:

            «Ja, du kan vera trygg,» – han steig utor skåren og tok bryn-stokken av.

            Men i same augblink måtte det vel vera einkvart heitt som fór i han: han hogg i att
                  orvet ovenfor stor-knagden, langa ut med all si makt og hivde heile greia nedetter
                  bratta, og sende bryne og bryn-stokk same veg.

            Så gjekk han sin kós, – heimetter.

            Gamlingen hadde vorti ståande som størna ein augblink. Men så slepte òg han ljåen,
                  og bykste etter sonen, over ljåmuone:

            «Nei vent no!» – og dermed bar det i hop.

            «Du skal enno bli vár kven far din er, din –» i det same raga han, undan ein støyt
                  frå sonen.

            Då var òg Kornel der, ville hjelpe faren.

            Men gamlingen trudde nok han òg var imot, og gjekk laus på båe. Og dei fekk verkeleg
                  veta kven faren var:

            Det var berre så vidt dei kunne dra seg åt kvar sitt etterpå, – Kornel til ljåen at,
                  men Søren heim til tuns.

            Gamlingen sjølv rasa og slo som i blinda, skår etter skår, – berre så gneistane fauk
                  frå stål mot steinnabbar. Nonsøkta ut, og heile kveldsøkta.

            At farten ikkje vart mindre etter Moa-hestane hadde fari ned bakkane att, seier seg
                  sjølv. For han som no heldt i handtylgjen på den brune, var så visst ikkje nokon engelskmann,
                  men hans eigen son: Søren rømde heimanfrå på dette viset, – midt for folkaugo, med
                  det same slåtten tok til!

            Men ekra laut no likevel nedåt, om kvelden.

            – – –

            Ho som heretter skulle vera Anna Oppigard på Hamre, seig ned på benk-enden innfor
                  døra den eine gongen etter den andre, medan dei heldt på og bar inn frå dei to flytjingslassa.

            Ho hadde aldri kunna trudd at alt skulle vera så grått der Mikkel kjøpte, og allting
                  så til nedfalls både ute og inne. – Ho kunne ikkje for det: ho kjende beint fram som
                  eit agg til mannen, der ho sat.

            Visstnok var ho glad over at dei hadde komi seg ifrå Eide, der det aldri anna ville
                  bli enn [4]bitsmi med gamalfolka, korkje for henne eller Mikkel. Men etter dette som hadde hendt
                  med grannen nedpå ekra her – ho hadde loti set og høyrt både det eine og det andre
                  –, såg det likevel ut til at dei berre hadde komi frå oska til elden.

            Mikkel kjem [5]hynnande inn med und-delen av storskåpet:

            «Har du vorti skral, kanskje?» han set augo slik på ho, at ho blir reint med seg.

            «Nei, no kjem eg og hjelper til,» – føtene ville liksom ikkje over dei høge dørstokkane.

            Og så desse svarte hamrane, like innpå og ende opp, – uff, det strila som isnåler
                  all igjennom ho, at det var i denne skuggen dei skulle leva heretter!

            Enno låg nok sola ratt til tuns på Eide, – ho torde ikkje eingong sjå for seg korleis
                  det var heime på Årnes.

            Og her hadde skuggen longe sidan kropi fram. Og når det var slik midsomars, korleis skulle
                  det då bli [6]vinternætene, – i det leitet ho laut leggje seg – –?

            «Vent no –, så skal eg ta i med deg, Mikkel.»

            «Det er for tungt for deg,» – det var den klangen ho lika i målet hans att.

            «Så får du hjelpe meg litt med nistlaupen istaden då. Eg fekk slik hug på noko salt millom tennene,»
                  la ho attåt, – ho visste at den sterke [7]hestkurven var det han best kunne like av alt ho hadde med.

            Han tørka sveitten:

            «Ingenting ligg lenger frå min smak no,» sa han, og slo i seg den skvetten som var att av myseblanda.

            Og dermed hadde han komi bort for henne att.

            – –

            Ho vart ståande ein augblink på den slitne dørhella med siste børa: enno brann det
                  raudt på alle nibbor kring Kyrkjebygda, og det gjorde liksom skuggen endå tyngre her.

            Då med eitt kvepp ho til, undan eit kvelt kvinneskrik.

            «Styr deg då, Nils, – for Guds skuld, styr deg!»

            «Ei helvetes purke er du, ikkje noko anna!» Oppigardskona kjenner att det fæle [8]målbeinet frå nedpå ekra, med det same knea gjev etter under henne, – til all lukke
                  var Mikkel der og hogg i ho. – Engelskmannen hadde visst stått einkvan staden og set
                  og høyrt både det eine og det andre, og flirt, kom det for ho seinare.

            «Vi må avhende garden her att, så fort vi berre kan, Mikkel,» seier ho, då dei er
                  komne til sengs. «For eg kjenner det på meg» – ho reint skrik det –, «at det vil hende
                  einkvart uhyggeleg her, før eller seinare!»

            «Tenk på det du bèr under beltet, Anna, og slepp ikkje innpå deg slike tankar,» –
                  ho har aldri høyrt han so streng i målet; og det var reint som i fullt sinne han vende
                  ryggen åt henne og la seg til å sova.

            Ho visste ikkje at han tenkte på noko av det same som ho: det kunne bli vanskeleg
                  nok med desse to tuna, så nær innpåklint kvarandre.

            Men det som kom, hadde ho berre for seg sjølv.

            Den nifse draumen.

            Det var vinternætene, og ho heldt på og kleiv opp Hamrehornet. Eit av dei lamba som
                  var borte, hadde mekra oppi der, – ho kjende så vèl att målet åt den vesle skjorut-[9]søya, frå mora.

            Best som ho går, slår vått mot handbaken hennar. Og då ho skal sjå ikring, er det
                  stinn og kvit skur i alle fjell, anten det no er regn eller snø eller båe slaga.

            Ho blir ilt med og vil snu. Men då har det lagt seg is-svell over alle hamrar under
                  henne. Og ovanfor ho står bratte bergveggen ende til vers, blank og slett som omnkinna,
                  og blir borte i den stinne nedbørsskura.

            Og der oppi yler [10]det holkjefta udyret etter varm lambebóg, og ramnen riksar.

            Ho er meint på å skrike «Mikkel!». Men med det same ropar han: «Inn med deg, Anna, og tenk på det du bèr under beltet! Eg skal nok greie den skarve
                  oksballen åleine – –» og så spring han i veg over tunet, og rålar med seg ein staurende
                  ligg der. Men i den augblinken ser ho, at det blenkjer i den store tømmer-bila hans Nils Negard like attanfor nova. Ho
                  freistar skrike: «Pass deg, Mikkel!» men får ikkje lyden fram; og då er det som ho
                  reint vil kovne, og høgg for seg med hendene etter feste; for ho kjenner at svimringa
                  kjem.

            Men hendene finn ikkje noko å hogge tak i; for det er ikkje bergvegg lenger der attmed
                  henne, men svarte òpet aldri så langt innetter. Og ho ragar hovudstups dit inn og
                  blir liggjande.

            Og så tek ho åt å blø, – blør og blør, så heile hola blir full; men barnet byd ikkje
                  til å løyse seg.

            Og blodet renn ut or hola, og sig nedetter blåe svellet, – så mørkt og stint eit ség.

            Ho blir redd, for det renst så nifst for ho, at det er bila hans Nils Negard som har
                  løyst blodet, og at han Mikkel aldri kan koma att åt henne meir.

            Ho illskrik – for no får ho opp målet –, skrik og skrik. Men då fossar blodet ut over
                  alle berg, – skvalar og fossar og stig, nedetter mot Kyrkjebygda og oppetter mot Hamrevatnet
                  og Hengjarfossen, – fyller heile dalen, – ja slår langt oppetter brattaste Haukenibba,
                  gong etter gong, høgre og høgre, og skyl til slutt heilt over øvste bruna.

            Då stivnar ho all med seg, ho i hola der; for ho kjenner at barnet har løyst seg og
                  vorti med, – nei, at bile eller ljå har hogd av strengen. Og den vindtørka engelskmannen
                  har stått og sett på, og flirt – –

            Ho riv seg laus med eit skrik att, og vil sturte ut or hola. Men då losnar kald-skratt
                  rundan ikring: «Onnor velkomstskål får du ikkje – –»

            Ho blir ståande mållaus ein augblink; for ho tek liksom til å skjøne meninga med det
                  heile.

            Så set ho i å skratte, ho òg – kald-skratte så vill som berre det: «Eg lèt meg ikkje
                  skræme, skal de bli vár – –»

            Og med det same tok den raude flaumen til å [11]svana og levre seg alle stader.

            Og så ropa ho nedetter svell-lendet – det namnet ho aldri hadde nemnt i [12]høgmålom før: «Ola!»

            Men då det verkeleg svara med barnesutring nedi bratta, braut gråten fram som ein
                  foss innanfrå, og ho kasta seg utfor og kjende kor allting ljosna ikring henne.

            Ho råmst opp med ein rykk og drog rya over seg: engelskmannen stod under [13]sótslinda og flirte, så gjennomvåt at det rann av honom.

            Ho laut vekkje Mikkel, før dei endeleg skjøna kva han fór etter: at det var fyrstikkor
                  han trong, så han fekk tørka kleda sine.

            Det hadde nok vorti sturtregn om natta.

            «Kong Oscar» stod inn Kornstadfjorden, med svart og lodi røykrumpe etter seg. Hjulet
                  arbeidde på utsida, så sjøen fossa kvit ikring.

            Mikkel Eide – eller Mikkel Hamre, som han alt var kalla av bygdefolket – var mest
                  åleine på dekk. Og det hadde han venteleg ikkje noko større imot; for rett som det
                  var laut han hogge seg fast i ein stolpe og halle seg utover rekka og freiste spy.

            Det hadde gått i ein einaste køyr på Eids-marknaden, dag og natt. Og når han var der
                  som hesthandlar, så kunne han ikkje anna enn syne at han òg var konfirmert. Men jamen
                  skulle han ha teki spjeldet djupt i såen åt bedarposen, om det no hadde vori ugjort
                  både det eine og det andre. At han vart lura på den eine, fekk enda ha gått, kor leitt
                  det så var å ha trebit-gamp. Verre var det med den andre, som kom slik opp i prisen
                  at det halve kunne ha vori meir enn nok. Men det var denne trumfen imot Negard, som
                  han slett ikkje fekk til å sleppe, trå og uklår i hovudet som han var. – Berre det
                  så ikkje spurdest, kor stor ei skuld han laut setje seg i, for å kunne få med seg
                  stasen! Han hadde ikkje eingong hug til la Anna få nasen i det for det første, langt minder då Negardsfolket.

            Det verste var mest at han hadde kasta bort tri og ein halv daler for å få deim med
                  dampen her, fordi ein storing frå Luster gjorde det fyrst. – Men der var jamen Kornstadbryggja!
                  No fekk ein halde nakken stiv!

            Svart av folk, som rimeleg kunne vera, når «dampen kom», same kor det så stri-rengde.
                  Og dei kunne gjerne sjå, denne gongen! Han stod sjølv på bryggja og tok imot hestane, då kranen dei kalla
                  – dette nye vedundret – løfte deim gjennom lause lufta frå lasteromet.

            «Lei denne opp i vegen du, Hans,» – han fekk ein kyrkjebygding han kjende til ta blakken
                  og ha han utor folkhopen.

            Og der letta dei gråen!

            Han høyrde korleis dei ofsast over dette stas-dyret, rundan ikring hopen der. Og han
                  unnte seg sjølv den gleda, der han stod.

            Men så hende det:

            Med det same kjettingane hadde slept den store gråen, bråhogg han i og reiv av seg
                  beisl og grime, og korleis det no òg var: det bar att å bak utor bryggja, beint mot
                  sleipe svaet, der eit avbroti landtògs-jarn tok imot og gòrløypte det arme dyret.

            «Han gret vel som gutungen då, storlorten, – her ò?» hikra Negards-Nils, då han same
                  viku kom ned til Kornstad etter salt og haustsild, og høyrde korleis dei fortalde
                  om ulukka, dei som hadde set på. – «Ja, for vi kunne ikkje anna tru enn at dei alt
                  hadde fått smått i Oppigard, slik sutring var det der, etter han kom heim om kvelden,»
                  la han attåt. «Og den andre» – han laut ut med det òg – «gurpar og tygg tre, så vi
                  mest ikkje får nattroa i grannelaget. Så det vart rett hest-bruk i Oppigard att, san!»

            Elles hadde han ærend til lensmannen òg, Negards-Nils, denne dagen. For no måtte han
                  vel endeleg ha fått svar frå den stor-prokuratoren, om det verkeleg kunne gå dette,
                  med lovs rett, at eine Hamre-mannen lét framande – og det endåtil ein slik langskanka
                  utlending – fiske i Hamrevatnet den andre uspurt? – «Mr. Thorton fiskar då aldri der
                  åleine,» hadde Mikkel sagt, første gongen Nils fekk lensmannen dit opp; «han er då
                  berre med meg som min gjest, – og kvart fiskbeinet får då òg eg, som rimeleg er,»
                  lo han.

            Men då hadde Nils svori innhjå seg sjølv, at han skulle freiste å ta av honom Kyrkjebygd-fliren,
                  han, same kva det så kosta. Og lét så lensmannen høyre seg for hjå prokuratorane,
                  – først hjå Salvesen i Bergen, og så hjå «selveste Boye i Kristiania» – som lensmannen
                  sa.

            Og no var svaret verkeleg komi frå Boye:

            Saka var flokut, skreiv han, og noko uklår på eit par viktige punkt. Men det var slett
                  ikkje «udelukket» – det var just ordet han bruka –, at gjekk «velagtede Gaardbruger
                  Niels Koldbjørnsen paa Hamre Nedre til Anlæggelse af Proces mod sin Nabo, Gaardbruger
                  Mikkel Olsen Eidet, boende paa Hamre Øvre,» så kunne utfallet bli eit anna enn det
                  Salvesen i Bergen hadde komi til.

            «Han seier altså eg vinn då?» busar Nils ut.

            Ikkje just beint fram, svarar lensmannen; men det er ikkje «udelukket», skriv han.
                  Og til slutt: «Her for 20 – tyve – Specie Daler, der NB. bliver at reducere med 50
                  – femti – Pro Cent, forsaavidt Debitor finder at ville engagere Undertegnede som sin
                  Advocat i den eventuelle Proces.» –

            Han var grå i hamleten, då han køyrde heimatt, Negards-Nils. Rett nok visste han at
                  storkarane rekna seg bra dagløn; men han hadde aldri kunna drøymt om at det skulle
                  minke så fort på kistebotnen, likevel.

            Men – og han huta med neven ut i haustnatta, då han kom så langt at han såg mot Oppigards-tunet
                  –: vart det så han gjekk til søksmål og vann, så laut han kry-pungen der oppe ut att med både dei tjuge dalerne og mykje meir
                  til, – så vidt han skjøna lensmannen, var det «selveste Boye» som meinte det slik.

            Det ville altså seie: Negards-Nils kunne enno få oppleva den dag då Hamre-gardane
                  hadde ein og same husbond. –

            Han lét gampen hekse i seg hå på Oppigards-sida åt grinda, med han sjølv var inn og
                  svelgde kaldgrauten – og så såg etter at det enno var på kistebotnen, det som skulle
                  vera der. – Han tok òg fram det gulna stor-papiret med det same, og såg over att det
                  han elles hadde set så ofte før: at det enno vanta seks-sju år på hundretalet, sidan
                  den gamle Negards-Nils’i laut dele Hamregarden i to. For når det stod «Ann Dom: 1761»
                  under dette «Skiøde», så laut det vel bli slik. Så han hadde då litt å gjera på, enno.

            Og så bles han ut ljosilden, drap [1]raket og gøymde [2]stokklykta i kista, før han vreid rundt nykjelen, høyrde etter at båe kneppa var der,
                  – og så prøva loket eit par gonger. – Det var elles ingenting som stod om, med å få
                  gampen på rett sida grinda att. For det vart vel helst i minder laget svevn likevel,
                  denne natta, om han grov seg under ryone til kjerring-skreppa, – ein kunne tru grauten
                  enno sat i halsen på henne, – slik snorka ho der inne.

            Og i Oppigard hadde dei nok longe sidan kara over gloa, skjøna han.

            – – –

            Nils misrekna seg:

            Det var venteleg ingen i heile Hamredalen som sov minder om nætene denne viku, enn
                  husbonden i Oppigard.

            Difor høyrde han òg, at Negards-hesten både vart slept innom grinda og leidd derifrå
                  att, denne natta.

            Og hadde han ikkje hatt verre ting å tenkje på, så kunne han kanskje ha stått opp
                  og teki grannen på fersk gjerning, denne gongen, – for det var så visst ikkje første
                  gongen Negards-folket fór med slike småknep, i desse tolv vikune dei no hadde vori
                  grannar.

            Men dette med hesten fekk då i alle fall Mikkel til avgjera ein ting, der han no låg: han braut seg ikkje så små, at han baud til å [3]setje i ho med Negard, om han så ikkje fekk pløgd ei einaste fòr føri våren.

            Og den vegen gjekk det vel helst, når han hadde vorti nøydd til takke slik for hestlånet
                  heime på Eide, sist det røyndest på, – det var elles faren som braut i først, den
                  gongen òg. – Sjølvsagt var det ei von, når ein hadde vinteren for seg slik, at ein
                  kunne bli kjend med einkvan annan her i Hamredalen, som det var lettare å ha med å
                  gjera enn dette Negards-folket. Difor fekk han berre lite på vårplognaden.

            For sjølveigande tvi-beite –, nå nei, det vart vel ikkje i hans dagar det kom til Oppigards, slik det no såg ut, – og dermed var tankane inne i den gamle kvervelen
                  att: ulukka med den dyr-hesten, og all den andre skulda.

            Og nokre dagar etter fekk han stein på børa, og det ein som gjorde mon òg:

            Det vart ein haustflaum over alle rimelege grensor, – det hølja og fossa, døgn etter
                  døgn, så bekkjene og Hauka grov og braut og demde og braut ut att gong på gong. Og
                  det var reint som til-laga, dette òg: det var først og fremst utover Oppigards-jorda
                  det gjekk, – Negard hadde mest berre skogeng til elva.

            Nils kom slengjande, då Mikkel heldt på og træla og sleit den søkkvåte hesjeveden
                  opp bakken frå elvbradden – det spøkte for nye ras der.

            «Det vart så du fekk hjelp til haustplognaden, likevel,» flirde gamlingen, og augfór
                  dei skamfarne ekrone.

            Mikkel berga seg ikkje:

            «Ja, ho fór ille, hest-håa, ovanfor grinda,» sa han.

            «Så du er glad, du fekk [4]skje-av i rett tid, meiner du?» var gamlingen straks ferdig; men helst kjende han
                  vel smeisen over tennene, likevel, – han gjekk sin veg med det same, sætervegen oppetter.

            Ja sætra kunne vel vera noko å tenkje på for Mikkel òg? Men det fekk no berre våge seg, –
                  han kunne ikkje fara heimanfrå i dag. Anna var ikkje som ho skulle, same kor ho så
                  freista å løyne det.

            Sjølv meinte ho det gjekk over, då dei la seg om kvelden; for ho hadde kjent det før
                  òg, sa ho. «Og så er det då i tidlegare laget òg enno, veit du,» – han fekk aldri
                  frå seg dei augo ho såg på han med, då ho sa dette. Attanfor dei stillvórne orda var
                  det reint som eit skrik løynde seg, tykte han seinare: «Du tvilar då vel ikkje på meg, Mikkel?»

            – –

            Han skvatt opp i midnattsleitet, og tykte huset skolv.

            Og då en elding i same augblink lyste opp heile romet, såg han at Anna sat ålkavi
                  og likbleik på sengstokken.

            Han skunda seg bort og raka av gloa att, og hadde never og ved innpå. Og før han vann
                  reise seg frå århella, fekk han høyre i den underlege duren ned gjennom skorsteinen:

            Ein dur som auka og sterkna og nærma seg frå augblink til augblink, med den eine brå-støyt
                  verre enn den andre – –

            Anna – stakkars menneskje – rende i vèret med armane over hovudet:

            «Blodet! Det er blodfossen som kjem – –!» og dermed raga ho att å bak, – til all lykke innover sengstokken.

            Mikkel sansa mest ikkje at ytredørene sprang opp, at glasrutor singla, og at oske
                  og eldmørje vart sopa utetter golvet – og at så allting stilna.

            Først då det lukta brent og loga opp i golvrya millom senga og omnen, råmst han med
                  seg og rende fram frå senga hennar, og fekk sløkt att tids nok.

            Og så kom skriket frå henne, – det første skjerande skriket – –

            «Det blir nok ålvor, lell, Mikkel,» stunde ho, då ria hadde gjevi seg litt.

            «Ja –, eg skal hente hjelp,» og dermed var han i kleda og ute.

            Då han kom opp att – Negards-kona var straks ferdig til koma etter –, skjøna han kvar
                  fjølene var komne ifrå, som han hadde sprungi over og snåva i:

            Det var nok nybua som var sopa av tufta, og dermed òg alt engelskmannen hadde lagt
                  att etter seg, som rimeleg var.

            – –

            Det var stygt å sjå, då dagen endeleg kom, korleis berget hadde fari åt med jorda.
                  Nede i elvebakkane hadde det òg teki med seg ei av Negards-høyløone, – dei fylgdest
                  åt nedetter, Nils og Mikkel, og såg på [5]bussune.

            «Eg kunne ha hatt hug til sett kvar det kom ifrå òg,» sa Mikkel, då dei stod oppe
                  i tunet att.

            Nils meinte det var vanskeleg å finne det; «for det er sikkert langt oppi Hornet det har losna.»

            Det var berre så vidt det ikkje slapp utor Mikkel, at han så gjerne ville ha sett
                  om det hadde losna av seg sjølv, eller hatt hjelp til det. Men Negards-mannen var
                  liksom ein heilt annan enn før, denne dagen, – og kona var då inne hjå Anna – –

            No bar det til att, der inne, – Mikkel visste snart ikkje kvar han skulle gjera av
                  seg. Og dei usagde orda følgde honom: «Du tvilar då vel ikkje på meg, Mikkel?»

            Nei-nei, – han tvila ikkje, – nei, ikkje no lenger. For det hende då visst ofte, at
                  dei kom i tidlegare laget, første gongen.

            Negards-kona ropa:

            «Eg lyt nok ha hjelp, ser det ut for, – vi får tru Røyse-Marte er heimleies.»

            Nils kom straks på at Kornel skulle ri i veg etter henne, – «han får ta både hesten
                  dykkar og vår.» –

            Ho såg han mest ikkje, dei gongene han var inne ved senga. Så det stod nok meir enn
                  dåleg til.

            Men så i nonsleitet – Negards-kona var ute ein sving – – slo ho opp augo. Og då skunda
                  han seg:

            «Vi vil avhende garden her, så fort vi berre kan, Anna,» sa han.

            Då reiste ho beint fram på seg, – han hadde aldri set augo hennar slik:

            «Nei, Mikkel! Det er her han Ola skal vera.»

            – –

            Kornel kom med Røyse-Marte i nattvórs-leitet, – langt uti Kyrkjebygda hadde han endelig
                  fått tak i henne.

            Men det var midnatt før han Ola kom, – presten stadfeste namnet fjorten dagar etter,
                  i jordferda til mora.

         

      

   OEBPS/resources/gfx/9788205437166.jpg
BLODRWYTER

A

GYLDENDAL





OEBPS/resources/css/epub.xpgt
 
    
       
          
      
       
          
             
         
      
   




